Metrobeampte gevonnis vir moord op vriendin | Maroela Media
ŉ Tshwane-metropolisiebeampte is Donderdag in die hooggeregshof in Pretoria gevonnis nadat hy sy vriendin verwurg en aan die brand gesteek het.
Lloyd Marutse Maleswena (29) het geen emosie gewys toe regter Mmonoa Teffo hom tot 18 jaar tronkstraf gevonnis het nie. Maleswena is Woensdag skuldig bevind aan die moord op Claudia Rapudi (24) in November 2011.
Teffo het bevind hoewel Maleswena nie die moord beplan het nie, hy Rapudi se dood moes voorsien toe hy haar gewurg het. Rapudi was ook ŉ metropolisiebeampte. Haar verkoolde oorskot is in haar motor se kattebak gevind in ŉ veld in Cullinan. Maleswena is in hegtenis geneem nadat hy aan ŉ priester bely het oor die moord.
Teffo het gesê Maleswena het sy vriendin vermoor omdat hy vermoed het sy was ontrou. Sy het gesê geweld kan nie meer in die Suid-Afrikaanse samelewing verdra word nie en dat die howe ŉ sterk boodskap aan voornemende kriminele moet uitstuur.
Clevio Rapudi, Claudi se nefie, het gesê hulle is bly dat Maleswena tronk toe gestuur is, maar dat hulle ŉ swaarder straf verwag het.
Uitspraak voorbehou in grootste regstelsaak